Ministerul Apărării Naționale vine cu o nouă veste pentru români!
În perioada 20 mai - 27 iunie va avea loc o nouă campanie de recrutare și selecție pentru cetățenii care aspiră la îndeplinirea serviciului militar în rezervă, în calitate de rezerviști voluntari în Armata României!
Iată ce au transmis oficialii și care sunt documentele de care ai nevoie!
MApN recrutează rezerviști voluntari
În prezent sunt scoase la concurs un număr de aproape 5 000 de locuri pentru ofițeri, maiștri militari, subofițeri, gradați, dar și soldați în majoritatea unităților militare din întreaga țară.
Iată informațiile principale în acest sens!
„Ministerul Apărării Naționale organizează, în perioada 20 mai - 27 iunie, o nouă campanie de recrutare și selecție pentru cetățenii care doresc să îndeplinească serviciul militar în rezervă, în calitate de rezervist voluntar în Armata României.
Sunt disponibile 4936 de locuri de rezervişti voluntari (ofițeri, maiștri militari, subofițeri, gradați și soldați) în unităţi militare de pe întregul teritoriu național.
Procesul de recrutare şi selecţie se desfăşoară în baza prevederilor Legii nr. 270/2015 privind Statutul rezerviştilor voluntari, republicată, şi a Ordinului ministrului apărării naţionale nr. M. 25/2017 pentru aprobarea Normelor metodologice de aplicare a Legii nr. 270/2015, cu modificările şi completările ulterioare”, potrivit unui comunicat de presă.
„Cetățenii interesați se pot informa la centrele militare despre etapele procesului de recrutare şi selecţie, structurile desemnate să execute selecția, unitatea sanitară militară unde urmează să susţină examinarea medicală, precum și unitatea militară sau centrul de instruire în care urmează să execute programul de instruire iniţială, în situația în care fac obiectul acestei instruiri, potrivit legii, precum şi despre avantajele îndeplinirii serviciului militar în calitate de rezervist voluntar.
Candidaţii proveniţi din rândul cetăţenilor fără pregătire militară vor fi consiliaţi în ceea ce priveşte exprimarea opţiunilor, în sensul orientării către funcțiile pentru care aceştia îndeplinesc criteriile specifice referitoare la nivelul studiilor și corespondența specializărilor dobândite în viața civilă cu armele/serviciile și specialitățile militare.”
Documente necesare pentru înscriere
În ziua prezentării la centrul militar, cei care își doresc o carieră în acest domeniu vor completa o fișă de înscriere alături de următoarele documente:
- actul de identitate în original și în copie
- certificat de cazier judiciar, eliberat cu maxim 6 luni înainte de data depunerii
- acte de studii și / sau alte documente care atestă alte competențe dobândite în viața civilă, în original și în copie
- permisul de conducere valabil, în original și în copie, dacă este cazul, pentru candidații fără pregătire militară, dacă îndeplinirea atribuțiilor postului pentru care candidează presupune conducerea tehnicii specifice
- livretul militar, în original și în copie, dacă este cazul, numai pentru cei care dețin calitatea de rezervist